Aeroportul București-Sud, ce urmează a fi construit la sud de Capitală în urma unui parteneriat ce va reuni autorități locale și centrale cu atribuții în domeniu, va fi dimensionat astfel încât să poată deservi peste 11 milioane de pasageri și să permită transportul pe cale aeriană a cel puțin 30.000 de tone de mărfuri.
Aceasta este concluzia studiului de oportunitate elaborat recent de către un consorțiu de specialiști, lideri mondiali în previzionarea și proiectarea infrastructurii de transport aerian, coordonați de reprezentanți ai companiei SETEC din Franța.
Toate informațiile relevante despre acest proiect de investiții de importanță crucială pentru București, mai ales în contextul aderării României la Spațiul Schengen aerian, vor fi oferite de către Daniel Băluță, primarul Sectorului 4, în cadrul unei conferințe de presă ce va avea loc mâine, 17 mai a.c., ora 12:00, la sediul Romaero din Bulevardul Ficusului.
La eveniment vor participa Gabriela Firea – senator, Ștefan-Radu Oprea – ministrul Economiei, Antreprenoriatului și Turismului, Bogdan Mîndrescu – secretar de stat în cadrul Ministerului Transporturilor, reprezentanți ai companiei franceze SETEC, precum și oficiali ai Ambasadei Republicii Franceze la București.